TSTH เด้ง 6% ลุ้นปันผลครั้งแรกรอบ 14 ปี โบรกอัพเป้า 1.55 บ.
TSTH เด้ง 6% โบรกอัพเป้า 1.55 บ. คาดกำไรดีตามทิศทางราคาเหล็กในตลาดโลก ลุ้นปันผลครั้งแรกรอบ 14 ปี
9 มี.ค. 2565

ผู้สื่อข่าวรายงานว่าวันนี้ (9 มี.ค.2565) ราคาหุ้นบริษัท ทาทา สตีล (ประเทศไทย) จำกัด (มหาชน) หรือ TSTH ณ เวลา 12:05 น. อยู่ที่ระดับ 1.49 บาท เพิ่มขึ้น 0.08 บาท หรือ 5.67% โดยทำจุดสูงสุดที่ 1.54 บาท และทำจุดต่ำสุดที่ 1.41 บาท ด้วยมูลค่าการซื้อขาย 147.89 ล้านบาท

บริษัท หลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ ว่า คาด TSTH จะมีกำไรในไตรมาส 4 ปี 2564/2565 (ม.ค.-มี.ค.2565) ปรับตัวในเกณฑ์ดี มาจากปริมาณขายคาด 340,000 ตัน เพิ่มขึ้น 6% จากไตรมาสก่อน แต่ลดลง 7% จากงวดเดียวกันของปีก่อน เพิ่มขึ้นจากไตรมาสก่อนเนื่องจากเป็นช่วงไฮซีซั่น และจากราคาเหล็กเดือน ก.พ.-มี.ค.ปรับขึ้นหนุน
ส่วนช่วงที่เหลือของเดือน มี.ค. มีแนวโน้มจะปรับขึ้นตามทิศทางราคาเหล็กในตลาดโลก โดยทางฝ่ายวิจัยประเมินราคาขายเฉลี่ยไตรมาส 4 ปี 2564/2565 (ม.ค.-มี.ค. 2565) เท่ากับ 25,500 บาท/ตัน เพิ่มขึ้น 1% จากไตรมาสก่อน และเพิ่มขึ้น 31% จากงวดเดียวกันของปีก่อน ส่วนต้นทุนราคาเศษเหล็กจากข้อมูลของสถาบันเหล็กไตรมาสปัจจุบันปรับขึ้นเป็น 17,425 บาท/ตัน เพิ่มขึ้น 5% จากไตรมาสก่อน และเพิ่มขึ้น 34% จากงวดเดียวกันของปีก่อน
สำหรับจากผลประกอบการไตรมาส 4 ปี 2564/2565 ยังเด่น ทางฝ่ายวิจัยปรับประมาณการกำไรปี 2564/2565 (เม.ย.2564-มี.ค.2565) เพิ่ม 14% สู่ระดับ 2,931 ล้านบาท เติบโต 365% ทำสถิติสูงสุดใหม่
อย่างไรก็ดีแนวโน้มปี 2565/2566 (เม.ย. 2565-มี.ค. 2566) คาดปริมาณขาย 1.375 ล้านตัน เติบโตเล็กน้อย 3% ภายใต้สมมติฐานราคาเหล็กไม่ใช่ขาขึ้นเหมือนปี 2564/2565 คือ ทรงตัวประมาณ 25,000-26,000 บาท/ตัน และ ต้นทุนเศษเหล็กทรงตัวจากไตรมาสก่อน โดยประเมินกำไรเท่ากับ 976 ล้านบาท ลดลง 67%
ทั้งนี้ TSTH จะมีส่วนกำไรสะสมจากติดลบพลิกมาเป็นบวกสำหรับงบปี 2564/2565 และได้เปลี่ยนนโยบายปันผลจากเดิมจ่ายไม่เกิน 40% ของกำไร เป็นจ่ายปันผลขึ้นกับผลการดำเนินงาน สมมติจ่ายปันผล 50% ของกำไรจะมีเงินปันผลจ่ายสำหรับกำไรปี 2564/2565 เท่ากับ 0.17 บาท คิดเป็นอัตราเงินปันผลตอบแทน 11.90% ซึ่งเป็นการจ่ายปันผลครั้งแรกในรอบ 14 ปี จากประมาณการที่ปรับขึ้น เพิ่มราคาเป้าหมายเป็น 1.55 บาท ใกล้มูลค่าตามบัญชี จากเดิม 1.50 บาท เพิ่มเกรดเป็น ถือ จากเดิม ขาย